Formidling

Frederiksholms Kanal 12

1220 København K

Tlf 33 13 44 11

MOB 41 20 60 74

E-MAIL cathrine.mejdal@natmus.dk



|  |
| --- |
|  |
|  | 27. februar 2014 |  |  |  |

**Nationalmuseet hænger kvindeundertøjet ud**

Nationalmuseet klæder sig af og yder et bidrag til samfundsdebatten med et historisk undertøjsmodeshow på Kvindernes Internationale Kampdag 8. marts kl. 17.00 – 19.00

8. marts er Nationalmuseet på kvindernes side og lægger scene til en anderledes formidlet kulturhistorie. Undertøjets historie fra 1880 til 1980 er nemlig under lup på

dagen for Kvindernes Internationale Kampdag.

Modeshowet er arrangeret i samarbejde med etnolog Frederikke Heick fra frilandsmuseet Andelslandsbyen Nyvang, der viser samfunds- og landsbylivet i perioden fra 1870 til 1960.

- Dette modeshow er anderledes end de traditionelle undertøjsshow, man kender fra medierne: Her handler det ikke om at se på en kvinde i noget frækt lingeri, men om at opleve kvindehistorien bag undertøjet. Lingeri er en stor del af kvindelivet, men normalt ikke noget vi undersøger, siger Frederikke Heick.

50 frivillige modeller stiller op på dagen. Mens catwalken kører i Nationalmuseets forhal, agerer Frederikke Heick kommentator og ”omviser.”

- Tanken er at give tilskuerne en underholdende og håndgribelig måde at opleve et samfundsrelevant emne på, siger Frederikke Heick og uddyber:

- Gennem modeshowet formidler vi museumsgenstandene, undertøjet, på en ny måde: I stedet for blot at betragte det i en montre, levendegør vi det – og historien såvel som kvinden bag.

**Et glimt af det unævnelige**

Undertøj, lingeri, hofteholdere, brystholdere, krinoline, særk og korset: Kært barn har mange navne. Kvindeundertøjet har været meget gennem, og dets udvikling er med til at vise tidens skiftende kvindeidealer – både kvindernes egne og samfundets normer og forventninger til en kvinde og hendes krop.

På film har man set kvinder iført alt fra kjoler med stivede benkorsetter, der gav den idealiserede hvepsetalje, til 1920’ernes drengede og maskuline form og over til 1950’ernes struttende timeglasfigur. For ikke at nævne hvad de øvrige årtier i 1900-tallet ellers har budt på af kreativt lingeri, der afspejlede tidens aktuelle kvindeideal. Men selve undertøjet har man ikke set så meget til.

- Undertøj er et stærkt symbol på kvindelivet og traditionelt set især et udtryk for magt og undertrykkelse i mandens tegn. Det kommer vi ind på til showet, for undertøjets historie er slet ikke så ensidet, som man umiddelbart skulle tro, fastslår Frederikke Heick, og tilføjer:

- Undertøj er et vigtigt element i køns- og ligestillingsdebatten, men samtidig er der også noget tabuiseret over det i hverdagen.

Ved at trække undertøjet frem i lyset og illustrere historien bag det, kan man værdsætte og forstå det på et andet plan.

**Rødstrømper og brændbart lingeri**

At afholde et undertøjsmodeshow – hvor kulturhistorisk relevant det end måtte være – på Kvindernes Internationale Kampdag kan måske fremkalde blandede følelser. Modeshows er jo per definition kontroversielle og kvindeundertrykkende – eller er de?

Nationalmuseet har valgt at gennemføre modeshowet på netop denne dag, da det er relevant i forhold til kvinders liv, status, rettigheder og muligheder. Ud over et anderledes formidlingsgreb, der gør undertøjet levende og vedkommende, kommer modeshowet ind på en væsentlig problemstilling: Er undertøjet stadig til for mandens skyld?

*Tæppet for det historiske undertøjsshow går op på Nationalmuseet lørdag d. 8. marts fra klokken 17.00 til 19.00. Billetterne kan købes på billet.natmus.dk*

*Dele af undertøjet er venligst udlånt af JBS Underwear.*

**Billedtekster: Undertøjsmode i 1940’erne.**

Billede 1: Undertøjet klæ’r hende: En elegant 1940’er natkjole, der er så tilpas lækker, at man simpelthen må beundre sig selv i spejlet. Foto: Kirstine Ploug

Billede 2: Klar til en aften i byen? Modellen har en 1940’er korselet, der er en light udgave af tidligere tiders korsetter, på. Foto: Kirstine Ploug

**For yderligere information kontakt:**

Frederikke Heick, etnolog ved Andelslandsbyen Nyvang. Tlf.: 27 14 73 23

Cathrine Mejdal, kommunikations- og aktivitetsmedarbejder på Nationalmuseet. Tlf.: 41 20 60 74, e-mail: cathrine.mejdal@natmus.dk